**Η Novartis Hellas ανακοινώνει σειρά πρωτοβουλιών για την αντιμετώπιση της πανδημίας COVID-19**

**Προχωρά σε δωρεές σε είδος και πρωτοβουλίες που, μεταξύ άλλων, περιλαμβάνουν:**

* Προσφορά ιατρο-τεχνολογικού εξοπλισμού σε ΜΕΘ
* Ενίσχυση του τεχνολογικού εξοπλισμού του Πανεπιστημιακού Νοσοκομείου Ιωαννίνων
* Επέκταση της τηλε-εργασίας για τους εργαζόμενους του Ινστιτούτου Παστέρ
* Yποστήριξη εργαζομένων και των οικογενειών τους

**Αθήνα, 31 Μαρτίου 2020 –**  Με αίσθημα ευθύνης και συνεχώς ανταποκρινόμενη στις νέες ανάγκες που επιτάσσει η αντιμετώπιση της πρωτοφανούς υγειονομικής κρίσης του COVID-19, η Novartis Hellas ανακοινώνει σειρά πρωτοβουλιών που έχουν ως στόχο να στηρίξουν την τεράστια προσπάθεια που καταβάλλεται από το Εθνικό Σύστημα Υγείας.

«Η Novartis υποστηρίζει τις προσπάθειες του Εθνικού Συστήματος Υγείας ώστε να ξεπεράσουμε όλοι μαζί αυτήν την πρωτόγνωρη κατάσταση» τόνισε η Πρόεδρος της εταιρείας στην Ελλάδα κα. Susanne Kohout. «Παραμένουμε προσηλωμένοι στην αποστολή μας να διευρύνουμε την πρόσβαση στην υγεία, τώρα περισσότερο από ποτέ, και είναι καθήκον μας να υποστηρίξουμε όλους τους αρμόδιους φορείς, τους γιατρούς, τους νοσηλευτές και τους ασθενείς. Σε αυτό το πλαίσιο, προχωράμε άμεσα στην υλοποίηση πρωτοβουλιών για την άμεση ενίσχυση των δημόσιων νοσοκομείων αναφοράς και των σχετικών δομών που μάχονται την πανδημία. Ταυτόχρονα, εστιάζουμε και στην επόμενη ημέρα και στις λύσεις που θα έχουν μακροπρόθεσμα οφέλη για τη δημόσια υγεία.»

Αξιοποιώντας πόρους του Ταμείου Απόκρισης στον COVID-19 που έχει συσταθεί από τη μητρική εταιρία, η Novartis Hellas, σε συνεργασία με το συντονιστικό τμήμα του Υπουργείου Υγείας προχωράει σε αγορά ιατρικού και τεχνολογικού εξοπλισμού που θα καλύψουν συγκεκριμένες ανάγκες των δημόσιων νοσοκομείων αναφοράς, και του Ινστιτούτου Παστέρ. Συγκεκριμένα:

* 3 κλίνες ΜΕΘ με τον απαραίτητο ιατρικό και τεχνολογικό εξοπλισμό για την υποστήριξη και παρακολούθηση των ασθενών σε δημόσια νοσοκομεία (η δωρεά αφορά σε αγορά 3 σύγχρονων ηλεκτρικων κλινών, 3 αναπνευστήρων ΜΕΘ, 3 φορητών αναπνευστήρων, 3 monitors παρακολούθησης ασθενών, 1 κεντρικού σταθμού και αναλωσίμων).
* 5 οθόνες για την παρακολούθηση ζωτικών λειτουργιών στο Πανεπιστημιακό Γενικό Νοσοκομείο Ιωαννίνων.
* Προσφορά 4.000 ιατρικών μασκών και γαντιών μιας χρήσης για το προσωπικό των φαρμακείων του Ε.Ο.Π.Υ.Υ.
* Δωρεά τεχνολογικού εξοπλισμού προς το Ελληνικό Ινστιτούτο Παστέρ για την υποστήριξη της τηλε-εργασίας των εργαζομένων του.

Πέραν των παραπάνω, η Novartis έχει ήδη προχωρήσει σε δωρεά 2 αναπνευστήρων, απαντώντας στη σχετική πρωτοβουλία του Συνδέσμου Φαρμακευτικών Επιχειρήσεων Ελλάδος (ΣΦΕΕ).

Τέλος, η εταιρεία εστιάζει στην απρόσκοπτη διάθεση των θεραπειών της στους Έλληνες ασθενείς καθώς και στην προστασία της υγείας των εργαζομένων της και των επαγγελματιών υγείας με την υιοθέτηση ψηφιακών εργαλείων τηλε-εργασίας. Προκειμένου να βοηθήσει τους ανθρώπους της να αντεπεξέλθουν στην απαιτητική συγκυρία, η Novartis εφοδίασε όλα τα εταιρικά κινητά και ipads με ειδική εφαρμογή, που παρέχει συμβουλές σε θέματα άσκησης, διατροφής, πνευματικής και ψυχολογικής ισορροπίας καθώς και 50 δωρεάν συνεδρίες coaching. Παράλληλα επέκτεινε και στις οικογένειές των εργαζομένων τη δωρεάν πρόσβαση στις ψηφιακές πλατφόρμες εκπαίδευσης Coursera και Κhan Academy (για παιδιά σχολικής ηλικίας) .

**Μεσοπρόθεσμες δράσεις**

**Εθελοντική προσφορά και από τους εργαζομένους της εταιρείας**

Οι άνθρωποι της Novartis Hellas θα έχουν τη δυνατότητα να στηρίξουν εθελοντικά τις προσπάθειες που γίνονται για την αντιμετώπιση της πανδημίας στη χώρα, συνεισφέροντας ένα συμβολικό ποσό από τη μισθοδοσία τους. Η εταιρεία δεσμεύεται να διπλασιάσει το ποσό που θα συγκεντρωθεί, καθώς οι εργαζόμενοι θα επιλέξουν μέσω εσωτερικής διαδικασίας ποια δομή επιθυμούν να στηρίξουν.

**Τμήμα Holistic Care**

Εντατικοποιούνται οι δράσεις του νέου τμήματος Holistic Care, που εστιάζει στην Πρωτοβάθμια Περίθαλψη και προάγει τη θεραπευτική συμμαχία των επαγγελματιών υγείας προς όφελος των ασθενών με χρόνια νοσήματα. Εν μέσω της πανδημίας του COVID-19, η επικοινωνία εξ αποστάσεως μεταξύ ασθενών και ιατρών έχει γίνει αναγκαία. Αναγνωρίζοντας τις αυξημένες ανάγκες τόσο των ασθενών, όσο και των ιατρών, το τμήμα Holistic Care υποστηρίζει με τεχνογνωσία την αξιοποίηση διαδικτυακών εργαλείων και ταυτόχρονα αξιολογεί την ανάπτυξη καινούργιων ψηφιακών λύσεων που θα έχουν και μακροπρόθεσμο όφελος για τους ασθενείς, με απώτερο στόχο την προάσπιση της δημόσιας υγείας.

**Μπορείτε να ενημερωθείτε σχετικά με το Παγκόσμιο Ταμείο Απόκρισης στον COVID-19 και την δωρεά υδροξυχλωροκίνης** [**εδώ**](https://novartis.gr/i-novartis-desmeyetai-na-dorisei-eos-kai-130-ekatommyria-doseis-ydroxyhlorokinis-gia-na-ypostirixei)

**Σχετικά με τη Novartis**

Η Novartis εξελίσσει την ιατρική πρακτική με στόχο τη βελτίωση και την επέκταση της ζωής των ανθρώπων. Ως μια κορυφαία παγκόσμια φαρμακευτική εταιρεία, χρησιμοποιούμε καινοτόμα επιστημονικά δεδομένα και ψηφιακές τεχνολογίες για τη δημιουργία θεραπειών που κάνουν τη διαφορά σε τομείς όπου υπάρχει μεγάλη ιατρική ανάγκη. Στην προσπάθεια για ανακάλυψη νέων φαρμάκων, κατατασσόμαστε σταθερά μεταξύ των εταιρειών με τη μεγαλύτερη επένδυση σε έρευνα και ανάπτυξη στον κόσμο. Τα προϊόντα μας αγγίζουν περισσότερους από 750 εκατομμύρια ανθρώπους παγκοσμίως ενώ ανακαλύπτουμε καινοτόμους τρόπους για τη διεύρυνση της πρόσβασης στις πιο πρόσφατες θεραπείες μας. Περίπου 108.000 άνθρωποι, πάνω από 140 εθνικοτήτων, εργάζονται στη Novartis ανά τον κόσμο. Για περισσότερες πληροφορίες: https://www.novartis.com

Στην Ελλάδα, η Novartis (Hellas) Α.Ε.Β.Ε. δραστηριοποιείται στα συνταγογραφούμενα φαρμακευτικά ιδιοσκευάσματα. Τα κεντρικά γραφεία βρίσκονται στη Μεταμόρφωση Αττικής και η εταιρεία απασχολεί 430 περίπου άτομα σε όλη την Ελλάδα.

**Δήλωση αποποίησης ευθυνών**

Το παρόν ενημερωτικό δελτίο εμπεριέχει μελλοντοστραφείς δηλώσεις υπό την έννοια της Μεταρρυθμιστικής πράξης περί διαφορών για ιδιωτικά χρεόγραφα των Ηνωμένων Πολιτειών του 1995. Οι μελλοντοστραφείς δηλώσεις μπορούν γενικώς να αναγνωριστούν από τη χρήση λέξεων, όπως «δυνητικό», «μπορεί», «θα», «σχέδιο», «αναμένεται», «προβλέπεται», «περιμένουμε», «πιστεύουμε», «δεσμευόμαστε», «υπό διερεύνηση», «γραμμή ανάπτυξης», «έναρξη» ή παρόμοιους όρους, ή από τις ρητές ή έμμεσες διατυπώσεις όσον αφορά δυνητικές εγκρίσεις διάθεσης στην αγορά ή νέες ενδείξεις ή επισημάνσεις υπό διερεύνηση ή εγκεκριμένων προϊόντων που περιγράφονται στην παρούσα ενημέρωση στα ΜΜΕ, ή όσον αφορά δυνητικά μελλοντικά έσοδα από τα εν λόγω προϊόντα.

Δεν θα πρέπει να βασίζεστε υπέρ το δέον σε αυτές τις δηλώσεις. Τέτοιες μελλοντοστραφείς δηλώσεις βασίζονται στις τρέχουσες πεποιθήσεις και προσδοκίες μας όσον αφορά μελλοντικά συμβάντα, και υπόκεινται σε σημαντικούς γνωστούς και άγνωστους κινδύνους και αβεβαιότητες. Εάν ένας ή περισσότεροι από αυτούς τους κινδύνους ή τις αβεβαιότητες επαληθευτούν ή οι υποκείμενες παραδοχές αποδειχθούν εσφαλμένες, τα πραγματικά αποτελέσματα ενδέχεται να διαφέρουν κατά πολύ από αυτά που αναφέρονται στις μελλοντοστραφείς δηλώσεις. Δεν υπάρχει καμία εγγύηση ότι τα υπό διερεύνηση ή εγκεκριμένα προϊόντα που περιγράφονται στην παρούσα ενημέρωση στα ΜΜΕ θα υποβληθούν προς έγκριση ή θα λάβουν έγκριση για πώληση ή για οποιαδήποτε πρόσθετη ένδειξη ή επισήμανση σε οποιαδήποτε αγορά ή σε οποιαδήποτε συγκεκριμένη στιγμή. Ούτε μπορεί να υπάρξει καμία εγγύηση ότι τα εν λόγω προϊόντα θα έχουν εμπορική επιτυχία στο μέλλον. Συγκεκριμένα, οι προσδοκίες μας σχετικά με τα εν λόγω προϊόντα, θα μπορούσαν να επηρεαστούν, μεταξύ άλλων, από εγγενείς αβεβαιότητες της έρευνας και της ανάπτυξης, όπως τα αποτελέσματα κλινικών δοκιμών και πρόσθετων αναλύσεων των υφιστάμενων κλινικών δεδομένων, από τυχόν απροσδόκητες ενέργειες ή καθυστερήσεις εκ μέρους των ρυθμιστικών αρχών ή κυβερνητικές ρυθμίσεις εν γένει, από τις διεθνείς τάσεις περικοπής των δαπανών υγειονομικής περίθαλψης, συμπεριλαμβανομένων των πιέσεων από πλευράς των κυβερνήσεων, των πληρωτών και του γενικού κοινού για μείωση των τιμών και των αποζημιώσεων, και των απαιτήσεων για μεγαλύτερη διαφάνεια στην κοστολόγηση, από τη δυνατότητά μας να κατοχυρώσουμε τα δικαιώματα πνευματικής ιδιοκτησίας μας ή να διατηρήσουμε την προστασία τους, από τις ειδικές προτιμήσεις συνταγογράφησης των ιατρών και των ασθενών, από τις γενικές πολιτικές και οικονομικές συνθήκες, από ζητήματα ασφάλειας, ποιότητας ή κατασκευής, από δυνητικές ή υπάρχουσες παραβιάσεις της ασφάλειας των δεδομένων και του απορρήτου των δεδομένων, ή βλάβες των πληροφοριακών μας συστημάτων, καθώς και από άλλους κινδύνους και παράγοντες που αναφέρονται στο τρέχον έντυπο 20-F της Novartis AG το οποίο έχει κατατεθεί στην Επιτροπή Κεφαλαιαγοράς των ΗΠΑ. Η Novartis παρέχει τις πληροφορίες που περιέχονται στην παρούσα ενημέρωση στα ΜΜΕ ως έχουν σήμερα και δεν αναλαμβάνει καμία υποχρέωση να επικαιροποιήσει οποιεσδήποτε μελλοντοστραφείς δηλώσεις που περιέχονται στην παρούσα ενημέρωση στα ΜΜΕ, εάν προκύψουν νέες πληροφορίες, μελλοντικά συμβάντα ή οποιαδήποτε άλλη αλλαγή.

Για περισσότερες πληροφορίες σχετικά με τη Novartis:

**Website:**[www.novartis.gr](http://www.novartis.gr)

**Facebook page:**<https://www.facebook.com/NovartisHellas/>

**LinkedIn page:**<https://www.linkedin.com/company/novartis-hellas/>

**YouTube channel**: [Novartis Hellas](https://www.youtube.com/channel/UCFxIV1rdCVYgYNU7bd5d_KQ)

 # # #